b'\n_START_ARTICLE_\nLev Trotski\n_START_SECTION_\nActivitat revolucion\xc3\xa0ria\n_START_PARAGRAPH_\nVa n\xc3\xa9ixer en una fam\xc3\xadlia de petits terratinents jueus i va estudiar Dret a la Universitat d\'Odessa. Des de ben jove, va participar en l\'oposici\xc3\xb3 clandestina contra el r\xc3\xa8gim tsarista; s\'adher\xc3\xad als ideals socialdem\xc3\xb2crates l\'any 1896 i organitz\xc3\xa0 una Lliga Obrera del Sud de R\xc3\xbassia (1897). Va ser detingut diverses vegades i empresonat dues vegades a Sib\xc3\xa8ria; per\xc3\xb2 va aconseguir escapar-ne el 1902, i el 1905 es va unir a Londres amb un dels caps de l\'oposici\xc3\xb3 socialdem\xc3\xb2crata a l\'exili: Lenin. Aquest el va fer entrar en la redacci\xc3\xb3 del diari Iskra._NEWLINE_Malgrat les seues discrep\xc3\xa0ncies amb Lenin, com ara la concepci\xc3\xb3 autorit\xc3\xa0ria del partit, va col\xc2\xb7laborar amb ell i va intentar reconciliar la facci\xc3\xb3 que dirigia (els bolxevics) amb la facci\xc3\xb3 rival de la socialdemocr\xc3\xa0cia russa (els menxevics). Va tornar a R\xc3\xbassia per a participar en la Revoluci\xc3\xb3 del 1905, en la qual va organitzar el primer soviet o consell revolucionari. En fracassar la revoluci\xc3\xb3, va ser deportat una altra vegada a Sib\xc3\xa8ria i novament en va escapar (1906).\n_START_SECTION_\nPrimers passos\n_START_PARAGRAPH_\nLev Trotski va ser el cinqu\xc3\xa8 fill d\'una parella de petits terratinents jueus de classe mitjana. Va estudiar matem\xc3\xa0tiques per un breu per\xc3\xadode a Mikol\xc3\xa0iv. Va ser en aquest per\xc3\xadode en qu\xc3\xa8 comen\xc3\xa7a el seu verdader activisme. Primer, adherit a l\'anomenat populisme agrari per a despr\xc3\xa9s integrar-se definitivament en el marxisme. \xc3\x89s a Mikol\xc3\xa0iv on va organitzar la Lliga Obrera del Sud de R\xc3\xbassia, les activitats de la qual contra el r\xc3\xa8gim autocr\xc3\xa0tic tsarista farien que f\xc3\xb3ra detingut, empresonat i posteriorment desterrat a Sib\xc3\xa8ria._NEWLINE_Finalment, aconseguix evadir-se del seu empresonament i aconseguix arribar a Londres on coneix Lenin, Julius Martov i Gueorgui Plekh\xc3\xa0nov, principals dirigents del Partit Obrer Socialdem\xc3\xb2crata Rus (POSDR), que editaven el peri\xc3\xb2dic Iskra (\'L\'espurna\'), amb el qual va col\xc2\xb7laborar. \xc3\x89s llavors quan comen\xc3\xa7ar\xc3\xa0 a utilitzar el pseud\xc3\xb2nim de Trotski, nom d\'un dels seus carcellers de Sib\xc3\xa8ria. Durant aquesta \xc3\xa8poca, no arriba a emmarcar-se en cap dels dos corrents dins del partit: les faccions bolxevic i la menxevic. _NEWLINE_En el segon congr\xc3\xa9s del POSDR, realitzat a Londres el 1903, Trotski va coincidir en la primera part amb Lenin, per\xc3\xb2 en les q\xc3\xbcestions centrals que van delimitar els camps entre els marxistes revolucionaris encap\xc3\xa7alats per Lenin i els reformistes, el programa i els estatuts, Trotski es va alinear amb els menxevics, qualificant Lenin com el "cap de l\'ala reaccion\xc3\xa0ria del Partit" i desorganitzador del POSDR. Tanmateix, no va establir vincles forts amb la facci\xc3\xb3 menxevic._NEWLINE_Apartat dels principals dirigents de la socialdemocr\xc3\xa0cia, es va afanyar a tornar a R\xc3\xbassia per participar en la Revoluci\xc3\xb3 de 1905, durant la qual va ser un dels organitzadors del primer soviet (consell revolucionari) a Sant Petersburg, i va assumir el paper de dirigent principal. Fracassada la revoluci\xc3\xb3, va ser empresonat i deportat novament a Sib\xc3\xa8ria. Durant aquesta \xc3\xa8poca, escriu dues de les seues obres: 1905 i Resultats i perspectives._NEWLINE_El 1912, va participar activament de l\'anomenada Alian\xc3\xa7a d\'agost, alineant-se junt amb els menxevics liquidacionistes, i es va oposar f\xc3\xa8rriament a l\'organitzaci\xc3\xb3 d\'un partit fermament centralitzat. Va ser el que ell mateix va anomenar "una alian\xc3\xa7a d\'elements heterogenis contra l\'ala prolet\xc3\xa0ria del partit".\n_START_SECTION_\nDespr\xc3\xa9s de la Revoluci\xc3\xb3 del 1917\n_START_PARAGRAPH_\nDespr\xc3\xa9s de rec\xc3\xb3rrer mig m\xc3\xb3n entrant en contacte amb els focus de conspiradors revolucionaris, es va traslladar a R\xc3\xbassia tan bon punt va esclatar la Revoluci\xc3\xb3 de febrer del 1917, que va derrocar Nicolau II. Abandonant la seua traject\xc3\xb2ria anterior de socialista independent (en relaci\xc3\xb3 amb els menxevics), entr\xc3\xa0 al Partit Bolxevic i va ser elegit president del Soviet de Petrograd. Exerc\xc3\xad un paper central en la conquesta del poder per Lenin: va ser el principal responsable de la presa del Palau d\'Hivern pels bolxevics, que va instaurar el govern socialista a R\xc3\xbassia (Revoluci\xc3\xb3 d\'octubre del 1917)._NEWLINE_Encara que Lenin va ocupar la c\xc3\xbaspide del poder, Trotski va exercir un paper important en el govern sovi\xc3\xa8tic fins a la mort d\'aquell. Com a primer comissari d\'Afers Estrangers de la R\xc3\xbassia bolxevic (1917-1918), va negociar amb els alemanys el tractat de Brest-Litovsk, que va retirar el pa\xc3\xads de la Primera Guerra mundial per a respondre als desitjos de pau de les masses i concentrar-se en la consolidaci\xc3\xb3 de la revoluci\xc3\xb3. Despr\xc3\xa9s va ser comissari de Guerra (1918-1925), c\xc3\xa0rrec des del qual va organitzar l\'Ex\xc3\xa8rcit Roig en condicions molt dif\xc3\xadcils i va derrotar en una llarga guerra civil els ex\xc3\xa8rcits blancs (contrarevolucionaris) i els seus aliats occidentals (1918-1920).\n_START_SECTION_\nExili\n_START_PARAGRAPH_\nMembre principal del Politbur\xc3\xb3 despr\xc3\xa9s de Lenin, recolzaria est en les seues principals innovacions fins que una apoplexia va obligar Lenin a apartar-se de la pol\xc3\xadtica. En oposici\xc3\xb3 a Trotski, es van unir Grigori Zin\xc3\xb3viev, Lev K\xc3\xa0menev i Stalin. Aquest agrupament, una vegada que va aconseguir apoderar-se de la direcci\xc3\xb3 del Partit, va acusar Trotski de cometre serioses violacions en la disciplina del partit, amb l\'objectiu de debilitar les seues organitzacions. En conseq\xc3\xbc\xc3\xa8ncia, Trotski \xc3\xa9s primer destitu\xc3\xaft com a comissari de Guerra, despr\xc3\xa9s apartat de la direcci\xc3\xb3 del partit i posteriorment expulsat d\'aquest. M\xc3\xa9s tard, seria deportat al Kazakhstan (\xc3\x80sia central) i finalment expulsat de l\'URSS el 1929. _NEWLINE_Des de llavors, els ide\xc3\xb2legs oficials del r\xc3\xa8gim es van encarregar de revisar la figura de Trotski (arribant fins i tot a trucar fotografies originals a fi de fer-lo desapar\xc3\xa8ixer, per exemple, del lloc que ocupava junt amb Lenin mentre aquest pronunciava un discurs), fent-lo apar\xc3\xa8ixer com un tra\xc3\xafdor, encara que el treball historiogr\xc3\xa0fic posterior ha demostrat que no s\xc3\xb3n certes les asseveracions fetes contra ell._NEWLINE_D\'altra banda, Trotski comen\xc3\xa7aria un aut\xc3\xa8ntic pelegrinatge per diferents pa\xc3\xafsos des dels quals poguera expressar p\xc3\xbablicament les seues cr\xc3\xadtiques a l\'estalinisme. _NEWLINE_Finalment, Lev Trotski arriba a M\xc3\xa8xic, despr\xc3\xa9s d\'una s\xc3\xa8rie de gestions realitzades principalment pel pintor mexic\xc3\xa0 Diego Rivera davant del president L\xc3\xa1zaro C\xc3\xa1rdenas, qui, el 1938, li concedix l\'asil pol\xc3\xadtic. A la seua arribada, Trotski va ser rebut al port de Tampico per Frida Kahlo, esposa de Rivera, i transportat cap a la ciutat de M\xc3\xa8xic a bord del tren presidencial. Va viure a la "Casa Blava", domicili de Frida i Diego a Coyoac\xc3\xa1n, fins a la ruptura pol\xc3\xadtica amb aquest \xc3\xbaltim, que es va donar el 1939. En eix any, va canviar la seua resid\xc3\xa8ncia al carrer de Viena, tamb\xc3\xa9 a Coyoac\xc3\xa1n, on va viure fins al dia de la seua mort. En eixa casa, Trotsky va patir dos atemptats, el primer d\'aquests ocorregut al maig del 1940. Durant la matinada del dia de l\'atemptat, un comando de 20 h\xc3\xb2mens armats comandats pel pintor David Alfaro Siqueiros, va aconseguir penetrar a la casa amb la complicitat de Robert Sheldon Hart, un guardaespatlles de Trotski que era un doble agent. Els intrusos van disparar prop de 400 tirs amb armes de gros calibre. El mateix Siqueiros va disparar contra el llit on dormien Trotski i la seua esposa Natalia Sedova, sense aconseguir assassinar-los, perqu\xc3\xa8 van aconseguir escudar-se junt amb una paret, al costat del llit. Els gu\xc3\xa0rdies de Trotski van repel\xc2\xb7lir els intrusos i estos van haver de fugir sense aconseguir la seua comesa. Uns mesos m\xc3\xa9s tard, el 20 d\'agost del 1940, Trotski va patir un segon atemptat en eixa mateixa casa, que li costaria la vida. Ramon Mercader, conegut amb l\'\xc3\xa0lies de Jacques Mornard, va entrar a l\'habitatge amb enganys i va clavar violentament un piolet al cap de Lev Trotski, qui confiadament assegut al seu escriptori, llegia un escrit que est home li havia donat. Trotski va morir l\'endem\xc3\xa0 en un hospital de la Cruz Verde, a la Ciutat de M\xc3\xa8xic. Cal assenyalar que, a les seues ex\xc3\xa8quies, van assistir prop de tres-centes mil persones, en una ciutat que, en aquell moment, a penes tenia uns quatre milions d\'habitants. _NEWLINE_Durant els seus anys d\'exili, Trotski escriuria diversos assajos: l\'autobiografia La meua vida, Hist\xc3\xb2ria de la Revoluci\xc3\xb3 russa, La revoluci\xc3\xb3 tra\xc3\xafda, i articles sobre temes d\'actualitat (estalinisme, nazisme, feixisme, la Guerra Civil espanyola). Des del seu exili, tamb\xc3\xa9 encap\xc3\xa7alaria l\'oposici\xc3\xb3 comunista dissident, que formaria la IV Internacional.\n_START_SECTION_\nMort\n_START_PARAGRAPH_\nI\xc3\xb3ssif Stalin havia donat l\'ordre d\'assassinar Trotski, i Jotov, encarregat de les operacions contra aquest a M\xc3\xa8xic, es va valdre de dos comunistes catalans, Caridad del R\xc3\xado i Ramon Mercader (mare i fill), per a dur a terme el pla._NEWLINE_Encara que el palauet en qu\xc3\xa8 vivia estava fortament custodiat, Ramon Mercader va aconseguir infiltrar-se en el seu cercle guanyant-se la confian\xc3\xa7a d\'una de les secret\xc3\xa0ries de Trotski, Silvia Ageloff. Amb el pretext que llegira un escrit seu, Mercader es va acostar a Trotski i, mentre aquest llegia, li va clavar un piolet al cap. En sentir el seu crit, que resson\xc3\xa0 per tota la casa, els seus custodis hi acudiren r\xc3\xa0pidament. Malgrat aix\xc3\xb2, ja no s\'hi va poder fer res i Trotski moriria un dia m\xc3\xa9s tard en un hospital de Ciutat de M\xc3\xa8xic. Mercader va passar 20 anys a la pres\xc3\xb3 per aquest crim. A la seva eixida de pres\xc3\xb3, i de pas en la seva ruta cap a l\'URSS, Mercader seria rebut amb honors en la Cuba revolucion\xc3\xa0ria.'